CELEX: 32018D0300
Language: hu
Date: 2018-01-11 00:00:00
Title: A Bizottság (EU) 2018/300 végrehajtási határozata (2018. január 11.) az atlanti vasúti árufuvarozási folyosó bővítésében érintett tagállamok által benyújtott közös javaslatnak a 913/2010/EU európai parlamenti és tanácsi rendelet 5. cikkének való megfelelőségéről (az értesítés a C(2018) 51. számú dokumentummal történt)

28.2.2018   
            
            
               HU
            
            
               Az Európai Unió Hivatalos Lapja
            
            
               L 56/60
            
         A BIZOTTSÁG (EU) 2018/300 VÉGREHAJTÁSI HATÁROZATA
   (2018. január 11.)
   az atlanti vasúti árufuvarozási folyosó bővítésében érintett tagállamok által benyújtott közös javaslatnak a 913/2010/EU európai parlamenti és tanácsi rendelet 5. cikkének való megfelelőségéről
   
      
         (az értesítés a C(2018) 51. számú dokumentummal történt)
      
   
   (Csak a francia, német, portugál és spanyol nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a versenyképes árufuvarozást szolgáló európai vasúti hálózatról szóló, 2010. szeptember 22-i 913/2010/EU európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A 913/2010/EU európai parlamenti és tanácsi rendelet 5. cikkének (5) bekezdésével összhangban Németország, Spanyolország, Franciaország, illetve Portugália vasúti árufuvarozásért felelős minisztériumai szándéknyilatkozatot intéztek a Bizottsághoz, amelyet a Bizottság 2017. március 6-án kapott kézhez. A nyilatkozat az atlanti vasúti árufuvarozási folyosó Valongo terminálig, illetve Zaragozáig, La Rochelle-ig és Nantes St Nazaire-ig történő kibővítését javasolta.
            
         
               (2)
            
            
               A Bizottság a rendelet 5. cikkének (6) bekezdése szerint megvizsgálta a benyújtott javaslatot. A Bizottság úgy találja, hogy a javaslat az alább kifejtett okokból kifolyólag megfelel a rendelet 5. cikkében előírtaknak.
            
         
               (3)
            
            
               A javaslat figyelembe veszi a rendelet 4. cikkében meghatározott kritériumokat. A vasúti árufuvarozási folyosó bővítése három tagállam (Spanyolország, Franciaország és Portugália) területét érinti, míg a folyosó összesen továbbra is négy résztvevő tagállamot érint. Az új összeköttetések révén javulni fog a vasúti árufuvarozási folyosó és az egyéb közlekedési módok közötti integráció. A bővítésnek köszönhetően egy új összeköttetés jön létre a földközi-tengeri vasúti árufuvarozási folyosóval Zaragozánál; a két árufuvarozási folyosó közötti, illetve a TEN-T-vel való koherencia biztosítva van. A bővítések összhangban vannak a TEN-T-hálózattal, mivel Zaragozáig, illetve Nantes St Nazaire-ig a fő hálózathoz tartoznak, a La Rochelle-ig történő bővítés az átfogó hálózat része, míg a Valongo terminálig tartó bővítés a TEN-T fő portói csomópontjának vonzáskörzetében van.
            
         
               (4)
            
            
               A vasúti árufuvarozási folyosó ügyvezető testülete által elvégzett közlekedési piaci elemzés eredményei azt mutatják, hogy a bővítés várhatóan a nemzetközi vasúti fuvarozás volumenének további növekedéséhez fog vezetni az atlanti vasúti árufuvarozási folyosón, emellett pedig a vasúti közlekedési mód arányának folyamatos növekedését is eredményezheti. A közlekedés ilyen irányba történő eltolódásához a szén-dioxid-kibocsátás és a közutak túlterheltségének mérséklése révén jelentős társadalmi-gazdasági előny társul. A földközi-tengeri vasúti árufuvarozási folyosóval Zaragozánál való kapcsolódásnak köszönhetően a folyosó vonzáskörzetébe kerülnek Aragónia és Navarra autonóm közösségek is. A piaci elemzés becslése szerint a bővítés előmozdíthatja a vasúti árufuvarozási forgalmat, amennyiben a 2010. évi 28 %-ról 2050-re 60 %-ra növelheti a vasúti árufuvarozási mód arányát Portugália és három spanyol autonóm közösség, Madrid, Navarra és Aragónia között. Mindez a tonnában tekintett teljes vasúti árufuvarozási mennyiség hatszorosra becsült növekedésének tükrében szemlélendő. Hasonlóképpen növelni fogják a folyosó jelentőségét a kikötői, illetve terminálcsatlakozások is Nantes-St. Nazaire-nél, La Rochelle-nél és Valongónál, amennyiben megkönnyítik a multimodális utazásokat és növelik a folyosó iránti keresletet, ezzel is növelve az európai vasúti árufuvarozás versenyképességét.
            
         
               (5)
            
            
               A szándéknyilatkozat tanúsága szerint mind az ügyvezető testület, mind a kérelmezők véleményét kikérték, és azok támogatták a bővítéseket.
            
         
               (6)
            
            
               Az e határozatban előírt intézkedések összhangban vannak a 913/2010/EU rendelet 21. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Németország, Spanyolország, Franciaország, illetve Portugália vasúti árufuvarozásért felelős minisztériumainak a Bizottsághoz intézett és a Bizottsághoz 2017. március 6-án beérkezett szándéknyilatkozatában szereplő, az atlanti vasúti árufuvarozási folyosó Valongo terminálig, illetve Zaragozáig, La Rochelle-ig és Nantes St Nazaire-ig történő kibővítésére vonatkozó javaslat megfelel a 913/2010/EU rendelet 5. cikkében előírtaknak.
   2. cikk
   Ennek a határozatnak a Németországi Szövetségi Köztársaság, a Spanyol Királyság, a Francia Köztársaság és a Portugál Köztársaság a címzettje.
   
      Kelt Brüsszelben, 2018. január 11-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 276., 2010.10.20., 22. o.